An titl-se zo bet roet gant Roparz Hemon goude m'en doa kempennet an dastumad danevelloù Ar marvailher brezhonek, a-fed reizhskrivadur dreist-holl. Embannadur Roparz Hemon eus 1950 a ran anv anezhañ amañ eta.  Gwezhall-gozh, pa oan o teskiñ ar brezhoneg, em boa kroget gant al lenn dre Gontadennoù ar bobl Fañch an Uhel : d'ar mare-se e oan laouen-bras o lenn kontadennoù o vezañ ma harpe va c'hompren ar stumm klasel anezho, daoust d'am brezhoneg gwall dreut c'hoazh goude ur bloavezh pe zaou a gentelioù noz.  Kredet em boa e adkavfen un tammig eus an huderezh-se gant al levr-mañ…  Blev ! ret eo din anzav n'eo ket  mui ar c'hontadennoù diouzh va oad -pe diouzh va c'hrad, pe an daou !- diaesamantoù bras em eus bet oc'h heuliañ an neudennoù, gant an enoeüs ma oant, gant ma anavezen ar c'hontadennoù dija e stumm pe stumm… Ar gontadenn nemeti 'm eus gwelet un interest bennak enni eo Kristof, dre ma tremen e Kêr Is ha ma implij danvez Breizh estreget en ur ober anv eus "Roue Breizh"… Kement-all a c'hellfen lavaret eus an hini ziwezhañ met he zon, un disterig e-kichen, ne renk ket anezhi da vat e-touez ar marvailhoù all.  Ne lavaran ket eo ul levr fall, plijus eo da zornata gant e vent skañv hag e skeudennoù brav gant Langleiz… ar brezhoneg implijet em bije sur mat ur bern traoù da dennañ dioutañ ma sellfen pishoc'h : meur a wezh em eus gwelet troiennoù, stummoù, implijoù eus ar verboù ne oan ket gouest da zisplegañ diouzh ar c'hentañ sell. Daoust hag-eñ em bo kalon a-walc'h d'en ober, se…  Lakaet e vo a-gostez, da c'hortoz ma kouezhin em eil bugaleaj ^ ^